**Coșmarul de sfârșit**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a îngrozit pădurea trezită-n dimineață

De albul ce-a-nvelit-o cu nedoritu-i voal,

Se zvârcolește râul sub platoșa de gheață,

Iar frigul este rege-n tabloul hibernal.

Nici nori nu se arată, iar Soare nu mai este

Deasupra de regatul odată înverzit;

E albul simplu, rece, tablou, miraj, poveste,

Coșmarul unei toamne în clipa de sfârșit.

Își tremură mirarea în frunze-ngălbenite

Un fag ce își retrage șuvoiul vieții-n el,

Lăsând în scoarța-i aspră durerile venite

Cu albul ce-l întinde un nemilos penel.

E albă nemișcarea și-n umbre e tăcere,

Pădurea e decorul tabloului neviu

Cu tușe-nfrigurate, atingeri de durere

Și strigăte-nghețate, lăsate în pustiu.

Când, amenințătoare, apar, din vremi trecute,

Sub pelerine albe, stihiile ce sorb

Din ultimele frunze culorile pierdute,

În cer, pe aripi negre, se leagănă un corb.